Menighedsrådsformanden ved Kristkirken i Kolding bakker op om de tre præsters holdning.

Ingen af de tre præster ved Kristkirken i Kolding vil vie fraskilte, og derfor skiftede Leon Burke og hans kone Charlotte sogn, så de kunne blive gift i Seest Kirke i stedet.

- Jeg tænkte, at det ikke var særlig kristent at have den holdning. Tænker han (den ene af præsterne, red.) så, at enhver kvinde for eksempel skal blive i ethvert ægteskab, siger Leon Burke til JydskeVestkysten.

Parret kunne godt være blevet gift i Kristkirken, men en anden end de tre præster, der er ansat ved kirken, skulle så have stået for ritualet i kirken.

- Vi følte, at præsten var fordømmende. Sådan ser Jesus og næstekærlighedsbuddet ikke ud efter min mening, og det er ikke nogen værdier, mine børn skal vokse op med, siger Leon Burke.

Menighedsråd bakker op

Til TV 2 bekræfter Arne Sørensen, formand for Menighedsrådet for Kristkirkens sogn, at ingen af kirkens tre præster vil vie fraskilte.

- Det er korrekt. Det hænger sammen med, at de synes, det er vanskeligt at se bort fra Bibelen, siger Arne Sørensen.

Han siger, at menighedsrådet ikke nødvendigvis har ansat de tre præster ud fra et ønske om, at de skal have den holdning.

- Det er ikke givet, at det har været et tema i forbindelse med ansættelsen, siger Arne Sørensen.

Men han understreger, at han støtter de tre præsters holdning.

- Vi bakker helt op om vore præsters holdning, siger han.

Indtil 2011 havde Kristkirken ansat én præst, som gerne ville vie fraskilte, men det år blev en ny præst ansat, der ligesom de to andre ikke ville vie fraskilte.

Provst: Menighedsrådets afgørelse

Grethe Wigh-Povlsen, provst ved Kolding provsti, siger til TV 2, at det er helt op til menighedsrådene, hvilke præster, de vil have ansat, og hvilke holdninger, de skal have. Så hvis et menighedsråd foretrækker kun at have præster, der ikke vil vie fraskilte, kan det frit ansætte dem.

- Det er menighedsrådene, som bestemmer det. Det demokrati, vi har i Folkekirken, betyder, at hvis det er dét, menighedsrådet vil, så er det sådan, det er, siger Grethe Wigh-Povlsen.

Gennem de seneste seks år har der været debat om nogle præsters afvisning af at vie personer af samme køn. Da folkekirken i 2012 indførte et vielsesritual for to af samme køn, skete det med et løfte om, at præster var frie til selv at vælge, om de ville benytte sig af det.

En rundspørge, som TV 2 lavede i december 2017, viste, at cirka en femtedel af de i alt 2500 præster i landet ikke ønskede at vie personer at samme køn.

I 2016 blev der foretaget 105 kirkelige vielser af homoseksuelle.